ddrg/super_eurlex huggingface dataset:
Direktiva Sveta 2004/15/ES

z dne 10. februarja 2004

o spremembi Direktive 77/388/EGS za podaljšanje možnosti, ki državam članicam omogoča uporabo nižjih stopenj DDV za nekatere delovno intenzivne storitve

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 93 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Evropskega ekonomsko-socialnega odbora [2],

ob upoštevanju naslednjega:

(1) Člen 28(6) Direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih — Skupni sistem davka na dodano vrednost: enotna osnova za odmero [3], dovoljuje, da se nižje stopnje iz tretjega pododstavka člena 12(3)(a) uporabljajo tudi za delovno intenzivne storitve, naštete v kategorijah, določenih v Prilogi K te direktive za največ štiri leta od 1. januarja 2000 do 31. decembra 2003.

(2) Odločba Sveta 2000/185/ES z dne 28. februarja 2000, ki dovoljuje državam članicam, da uporabljajo nižjo stopnjo DDV za nekatere delovno intenzivne storitve v skladu s postopkom, predvidenim v členu 28(6) Direktive 77/388/EGS [4], je dovolila nekaterim državam članicam, da uporabljajo nižjo stopnjo DDV za tiste delovno intenzivne storitve, za katere so vložile prošnjo do 31. decembra 2003.

(3) Na podlagi poročil o oceni, ki so jih predložile države članice, ki so uporabile nižjo stopnjo, je Komisija svoje celovito poročilo o oceni predložila dne 2. junija 2003.

(4) Komisija je skladno s svojo strategijo izboljšati delovanje sistema DDV v smislu notranjega trga sprejela predlog za splošen pregled nižjih stopenj DDV, da bi jih poenostavila in racionalizirala.

(5) Ker Svet ni dosegel sporazuma o vsebini predloga, mu je treba zagotoviti dovolj časa, da ga doseže, in da se prepreči pravna negotovost od 1. januarja 2004, je treba podaljšati najdaljše obdobje uporabe, ki ga za ta ukrep določa Direktiva 77/388/EGS.

(6) Zaradi zagotavljanja stalne uporabe člena 28(6) Direktive 77/388/EGS je treba predvideti, da ta direktiva velja za nazaj.

(7) Izvajanje te direktive na noben način ne spreminja zakonodajnih določb držav članic.

(8) Direktivo 77/388/EGS je treba ustrezno spremeniti –

SPREJEL NASLEDNJO DIREKTIVO:

Člen 1

V prvem pododstavku člena 28(6) Direktive 77/388/EGS se besede "štiri leta med 1. januarjem 2000 in 31. decembrom 2003" nadomesti z besedami "šest let med 1. januarjem 2000 in 31. decembrom 2005".

Člen 2

Ta direktiva začne veljati z dnem sprejetja.

Uporablja se od 1. januarja 2004.

Člen 3

Ta direktiva je naslovljena na države članice.

V Bruslju, 10. februarja 2004

Za Svet

Predsednik

C. McCreevy

[1] Mnenje podano 15. januarja 2004 (še neobjavljeno v Uradnem listu).

[2] Mnenje podano 28. januarja 2004 (še neobjavljeno v Uradnem listu).

[3] UL L 145, 13.6.1977, str. 1. Direktiva, nazadnje spremenjena z Direktivo 2004/7/ES (UL L 27, 30.1.2004, str. 44).

[4] UL L 59, 4.3.2000, str. 10. Odločba, spremenjena z Odločbo 2002/954/ES (UL L 331, 7.12.2002, str. 28).

--------------------------------------------------
Direktiva Komisije 2002/86/ES

z dne 6. novembra 2002

o spremembi Direktive 2001/101/ES glede datuma, od katerega je prepovedana trgovina s proizvodi, ki niso v skladu z Direktivo 2000/13/ES Evropskega parlamenta in Sveta

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti in zlasti člena 95 Pogodbe,

ob upoštevanju Direktive 2000/13/ES Evropskega parlamenta in Sveta z dne 20. marca 2000 o približevanju zakonodaje držav članic o označevanju, predstavljanju in oglaševanju živil [1], kakor je bila spremenjena z Direktivo Komisije 2001/101/ES [2], in zlasti prve alinee drugega pododstavka člena 6(6) Direktive,

ob upoštevanju naslednjega:

(1) Določbe Direktive 2001/101/ES o označevanju proizvodov, ki vsebujejo meso, se ne uporabljajo vse do dneva, ki sledi roku za prenos navedene direktive s strani držav članic.

(2) Po sprejetju opredelitve pojma "meso" za namene označevanja bodo morali zadevni nosilci dejavnosti znatno spremeniti označevanje proizvodov, zlasti glede na seznam sestavin in, kadar je to primerno, vsebnost mesa.

(3) Zaradi velikega števila teh proizvodov na trgu in številnih zadevnih malih in srednje velikih podjetij je potrebno zadostno prehodno obdobje, da se omogoči označevanje teh proizvodov v skladu z Direktivo 2001/101/ES.

(4) Nosilcem dejavnosti je treba tudi omogočiti trženje proizvodov, označenih pred iztekom prehodnega obdobja, katerih označevanje ni v skladu z zgoraj navedenimi določbami.

(5) Direktivo 2001/101/ES je treba zato ustrezno spremeniti.

(6) Ukrepi, predvideni v tej direktivi, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Člen 2 Direktive 2001/101/ES se nadomesti z naslednjim:

"Člen 2

1. Države članice dovolijo trgovino s proizvodi, ki so v skladu z Direktivo 2000/13/ES, od 1. januarja 2003.

2. Države članice prepovejo trgovino s proizvodi, ki niso v skladu z Direktivo 2000/13/ES, z učinkom od 1. julija 2003.

Proizvodi, ki niso v skladu z Direktivo 2000/13/ES in so bili označeni pred 1. julijem 2003, se vendarle dovolijo do porabe zalog."

Člen 2

Ta uredba začne veljati dvajseti dan po objavi v Uradnem listu Evropskih skupnosti.

Člen 3

Ta direktiva je naslovljena na države članice.

V Bruslju, 6. novembra 2002

Za Komisijo

David Byrne

Član Komisije

[1] UL L 109, 6.5.2000, str. 29.

[2] UL L 310, 28.11.2001, str. 19.

--------------------------------------------------
Direktiva Komisije 98/15/ES

z dne 27. februarja 1998

o spremembi Direktive Sveta 91/271/EGS glede nekaterih zahtev, določenih v Prilogi I k Direktivi

(Besedilo velja za EGP)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive 91/271/EGS z dne 21. maja 1991 o čiščenju komunalne odpadne vode [1] in zlasti odstavka 3 člena 5 Direktive,

ker so zahteve glede izpustov iz komunalnih čistilnih naprav na občutljivih območjih, kjer se pojavlja evtrofikacija, kot jih navaja tabela 2 Priloge I k Direktivi 91/271/EGS, pripeljale do težav pri razlagi, ki jih je nujno treba razjasniti; ker je nujno, da se zaradi tega spremeni tabela 2 Priloge I k Direktivi;

ker so ukrepi, predvideni v tej direktivi, v skladu z mnenjem odbora, ustanovljenega s členom 18 Direktive 91/271/EGS,

SPREJELA NASLEDNJO DIREKTIVO:

Člen 1

Priloga I k Direktivi 91/271/EGS se spremeni v skladu s Prilogo k tej direktivi.

Člen 2

Države članice sprejmejo zakone in druge predpise, potrebne za uskladitev s to direktivo, najpozneje do 30. septembra 1998. O tem nemudoma obvestijo Komisijo.

Ko države članice sprejmejo navedene predpise, se v njih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva začne veljati dvajseti dan po objavi v Uradnem listu Evropskih skupnosti.

Člen 4

Ta direktiva je naslovljena na države članice.

V Bruslju, 27. februarja 1998

Za Komisijo

Ritt Bjerregaard

Članica Komisije

PRILOGA

Tabela 2 v Prilogi I k Direktivi 91/271/EGS se nadomesti z naslednjim besedilom:

"Tabela 2: Zahteve glede izpustov iz komunalnih čistilnih naprav na občutljivih območjih, kjer se pojavlja evtrofikacija, kot je določeno v Prilogi II.A(a). Eden ali oba parametra se lahko uporabita glede na lokalne razmere. Veljajo vrednosti za koncentracijo ali odstotek znižanja.

Parametri Koncentracija Najmanjši odstotek znižanja 1 Referenčna merilna metoda

Celotni fosfor 2 mg/l (10 000-100 000 p.e.) 80 Molekulska absorpcijska spektrofotometrija

1 mg/l (več kot 100 000 p.e.)

Celotni dušik 2 15 mg/1 (10 000-100 000 p.e.) 3 70-80 Molekulska absorpcijska spektrofotometrija

10 mg/1 (več kot 100 000 p.e.) 3

1 Znižanje glede na obremenitev dotoka na čistilno napravo.

2 Celotni dušik pomeni vsoto skupnega Kjeldahlovega dušika (organski in amoniakov dušik) nitratni dušik in nitritni dušik.

3 Te vrednosti koncentracij so povprečne vrednosti na letni ravni, kot so določene v odstavku D.4(c) Priloge I. Vendar pa se zahteve glede dušika lahko preverjajo na podlagi dnevnih povprečij, če se v skladu z odstavkom D.1 Priloge I dokaže, da je dosežena enaka raven zaščite. V tem primeru dnevno povprečje ne sme preseči 20 mg/l celotnega dušika za vse vzorce, ko je temperatura iztoka iz biološkega reaktorja višja ali enaka 12 °C. Pogoji glede temperature se lahko spremenijo z omejitvijo časa delovanja, pri čemer pa se upoštevajo regionalni podnebni pogoji."

[1] UL L 135, 30.5.1991, str. 40.
Direktiva Sveta

z dne 15. oktobra 1990

o spremembi Priloge k Direktivi 79/117/EGS o prepovedi prometa in uporabe fitofarmacevtskih sredstev, ki vsebujejo nekatere aktivne snovi

(90/533/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 79/117/EGS z dne 21. decembra 1978 o prepovedi prometa in uporabe fitofarmacevtskih sredstev, ki vsebujejo nekatere aktivne snovi [1], kakor je bila nazadnje spremenjena z Direktivo 89/365/EGS [2] in zlasti člena 6(3) Direktive,

ob upoštevanju predloga Komisije,

ker Direktiva 79/117/EGS določa, da je treba vsebino Priloge k navedeni direktivi redno spreminjati, da bi upoštevali razvoj znanstvenega in tehničnega znanja;

ker je bilo ugotovljeno, da uporaba dinozeba, njegovih acetatov in soli v fitofarmacevtskih sredstvih verjetno škodljivo učinkuje na zdravje ljudi in živali ter pretirano negativno vpliva na okolje;

ker je bilo ugotovljeno, da uporaba binapakrila in kaptafola v fitofarmacevtskih sredstvih verjetno škodljivo vpliva na zdravje ljudi in živali;

ker je bilo prav tako ugotovljeno, da uporaba dikofola, hidrazida maleinske kisline in kvintozena, ki ne ustrezajo določenim merilom čistosti, verjetno škodljivo učinkuje na zdravje ljudi in živali ter izredno neugodno vpliva na okolje;

ker smejo ob sedanjem stanju usklajevanja po Direktivi 79/117/EGS države članice prepovedati promet in uporabo aktivnih snovi, ki niso navedene v Prilogi k Direktivi, ali aktivnih snovi s stopnjo čistosti, višjo od ravni, omenjene v navedeni direktivi, pod pogojem, da strogo izpolnjujejo določila Pogodbe in splošna pravna načela, in zlasti načela nerazlikovanja in proporcionalnosti;

ker je zato treba spremeniti Prilogo k Direktivi 79/117/EGS,

SPREJEL NASLEDNJO DIREKTIVO:

Člen 1

Priloga k Direktivi 79/117/EGS se spremeni tako, da se k "C. Druge spojine" dodajo naslednje točke:

"5. Dinozeb, njegov acetat in soli

6. Binapakril

7. Kaptafol

8. Dikofol, ki vsebuje manj kot 78 % p.p.1-dikofola ali več kot 1 g/kg DDT in spojin, sorodnih DDT

9. (a) Hidrazid maleinske kisline in njegove soli, z izjemo njegovih holinovih, kalijevih in natrijevih soli;

(b) holinove, kalijeve in natrijeve soli hidrazida maleinske kisline, ki vsebujejo več kot 1 mg/kg prostega hidrazina, izraženega na podlagi kislinskega ekvivalenta

10. Kvintozen, ki vsebuje več kot 1 g/kg HCB ali več kot 10 g/kg pentaklorbenzena"

Člen 2

Države članice sprejmejo zakone in druge predpise, potrebne za uskladitev s to direktivo, najkasneje do 30. septembra 1991, za spojino, navedeno v točki 8 poglavja C Priloge k Direktivi 79/117/EGS, kakor je spremenjena s to direktivo, ter do 31. decembra 1990 za druge spojine. O tem takoj obvestijo Komisijo.

Člen 3

Ta direktiva je naslovljena na države članice.

V Luxembourgu, 15. oktobra 1990

Za Svet

Predsednik

V. Saccomandi

[1] UL L 33, 8.2.1979, str. 36.

[2] UL L 159, 10.6.1989, str. 58.

--------------------------------------------------
Direktiva Sveta

z dne 20. junija 1989

o podrobnih postopkih za izvajanje kontrol upoštevanja zmrziščne točke surovega mleka, določene v Prilogi A k Direktivi 85/397/EGS

(89/384/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 85/397/EGS z dne 5. avgusta 1985 o zdravstvenih problemih in zdravstvenih problemih z živalmi, ki vplivajo na trgovino s toplotno obdelanim mlekom v Skupnosti [1], kakor je bila spremenjena z Uredbo (EGS) št. 3768/85 [2], in zlasti člena 11(6) Direktive,

ob upoštevanju predloga Komisije,

ker točka D poglavja VI Priloge A k Direktivi 85/397/EGS navaja standarde, ki morajo biti izpolnjeni ob sprejemu surovega mleka v predelovalni obrat ali v zbirni ali standardizacijski center;

ker je zaradi upoštevanja razlik pri zbiranju treba določiti, na kateri stopnji se lahko opravi kontrola zmrziščne točke, da bi dosegli enotno uporabo te zahteve,

SPREJEL NASLEDNJO DIREKTIVO:

Člen 1

Države članice zagotovijo, da se kontrole zmrzišča surovega mleka iz točke D poglavja VI Priloge A k Direktivi 85/397/EGS izvajajo v skladu z naslednjimi podrobnimi postopki:

1. surovo mleko vsakega kmetijskega gospodarstva je treba redno kontrolirati z naključnim vzorčenjem.

Kadar je mleko enega samega kmetijskega gospodarstva dostavljeno neposredno v predelovalni obrat, se vzorci vzamejo, ko se mleko pobere na kmetijskem gospodarstvu, pri čemer se izvedejo vsi ukrepi, da bi preprečili kakršno koli goljufijo med prevozom, ali pred iztovarjanjem v predelovalnem obratu, kadar mleko tja dostavi neposredno kmetovalec.

Če pristojni organ na podlagi rezultatov kontrole sumi, da se dodaja voda, odvzame verodostojni vzorec na kmetijskem gospodarstvu. Verodostojni vzorec je vzorec, ki predstavlja mleko popolnoma nadzorovane jutranje ali večerne molže, ki se začne najmanj 11 ur in največ 13 ur po prejšnji molži.

Kadar je mleko dostavljeno z več kmetijskih gospodarstev, se lahko vzorci vzamejo samo ob sprejemu surovega mleka v predelovalni obrat ali v zbirni ali standardizacijski center, pod pogojem da se kontrole po naključnem izboru opravijo na kmetijskih gospodarstvih.

Če rezultati kontrole kažejo, da je bil standard, določen v točki D poglavja VI Priloge A k Direktivi 85/397/EGS, prekoračen, se vzorci vzamejo na vseh kmetijskih gospodarstvih, ki so sodelovala pri zbiranju zadevnega surovega mleka.

Pristojni organ po potrebi vzame verodostojne vzorce v smislu tretjega pododstavka točke 1;

2. če rezultati kontrole ovržejo sum, da se dodaja voda, se lahko surovo mleko uporabi za proizvodnjo toplotno obdelanega mleka.

Člen 2

Države članice sprejmejo zakone in druge predpise, potrebne za uskladitev s to direktivo, najkasneje do 1. julija 1990.

Člen 3

Ta direktiva je naslovljena na države članice.

V Luxembourgu, 20. junija 1989

Za Svet

Predsednik

C. Romero Herrera

[1] UL L 226, 24.8.1985, str. 13.

[2] UL L 362, 31.12.1985, str. 8.

--------------------------------------------------
Direktiva Sveta

z dne 6. marca 1989

o spremembi Priloge II Direktive 76/895/EGS o določanju najvišjih mejnih vrednosti ostankov pesticidov v in na sadju in zelenjavi

(89/186/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 76/895/EGS z dne 23. novembra 1976 o določanju najvišjih mejnih vrednosti ostankov pesticidov v in na sadju in zelenjavi [1], kakor je bila nazadnje spremenjena z Direktivo 88/298/EGS [2] in zlasti člena 5 Direktive,

ob upoštevanju predloga Komisije [3],

ker člen 5 Direktive 76/895/EGS določa, da se priloge spremenijo, ob upoštevanju zlasti tehničnega in znanstvenega napredka kot tudi zdravstvenih in kmetijskih zahtev;

ker je glede na razvoj tehničnih in znanstvenih spoznanj primerno Prilogo II navedene direktive posodobiti tako, da se vključijo podatki glede pesticida malein hidrazid, ki je lahko kot ostanek prisoten v sadju in zelenjavi,

SPREJEL NASLEDNJO DIREKTIVO:

Člen 1

V Prilogi II Direktive 76/895/EGS se v tabelo vstavijo naslednji ostanki pesticidov, skupaj z ustreznimi drugimi podatki:

Ostanki pesticidov | Najvišja mejna vrednost (v mg/kg (ppm)) |

Splošno ime | Kemijska formula |

malein hidrazid | 6-hidroksi-3(2H)-piridazinon | 10: čebula 1: drugi pridelki |

Člen 2

Države članice sprejmejo zakone in druge predpise, potrebne za uskladitev s členom 1, do 1. avgusta 1989. O tem takoj obvestijo Komisijo.

Člen 3

Ta direktiva je naslovljena na države članice.

V Bruslju, 6. marca 1989

Za Svet

Predsednik

C. Romero Herrera

[1] UL L 340, 9.12.1976, str. 26.

[2] UL L 126, 20.5.1988, str. 53.

[3] UL C 95, 16.4.1982, str. 6.

--------------------------------------------------
Direktiva Komisije

z dne 22. julija 1988

o deseti prilagoditvi tehničnemu napredku Direktive Sveta 67/548/EGS o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi

(88/490/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi [1], kakor je bila nazadnje spremenjena z Direktivo 79/831/EGS [2], in zlasti člena 19 Direktive,

ker Priloga I k Direktivi 67/548/EGS vsebuje seznam nevarnih snovi skupaj s podrobnostmi o postopkih razvrščanja in označevanja v zvezi z vsako posamezno snovjo; ker je pregled seznama nevarnih snovi pokazal, da je treba ta seznam prilagoditi ob upoštevanju sedanjih znanstvenih in tehničnih dognanj;

ker Priloga VI, D k Direktivi 67/548/EGS vsebuje navodila za razvrščanje in označevanje nevarnih snovi in pripravkov; ker je treba v tej prilogi popraviti merila za izbiro obvestilnega stavka (S stavka) v francoskem jeziku;

ker so določbe te direktive v skladu z mnenjem Odbora za prilagajanje tehničnemu napredku direktiv o odpravi tehničnih ovir pri trgovanju z nevarnimi snovmi in pripravki,

SPREJELA NASLEDNJO DIREKTIVO:

Člen 1

Direktiva 67/548/EGS se spremeni:

1. Priloga I (seznam nevarnih snovi):

1.1 Naslednja opomba F se doda za opombo E v uvodu Priloge I:

"Opomba F

Ta snov lahko vsebuje stabilizator. Če stabilizator spremeni nevarne lastnosti snovi, kot jih navaja oznaka v Prilogi I, naj se ta snov opremi z oznako v skladu s pravili za označevanje nevarnih pripravkov."

1.2 Poimenovanje, številka CAS, razvrščanje in označevanje snovi v Prilogi I k tej direktivi nadomestijo tiste iz Priloge I k Direktivi 67/548/EGS z enako številko EGS.

1.3 Snovi, navedene v Prilogi II k tej direktivi, se dodajo Prilogi I k Direktivi 67/548/EGS.

2. Priloga VI, D (navodila za razvrščanje in označevanje nevarnih snovi in pripravkov):

V francoskem jeziku se v poglavju 4 (izbira obvestilnih stavkov) S 16 (Tenir ŕ l’écart de toute source d’ignition – ne pas fumer) pod alineo "applicabilité" stavek "substances et préparations susceptibles de réagir ou de se décomposer spontanément sous l’effet de la chaleur" nadomesti z "Liquides et gaz extręmement inflammables ou facilement inflammables."

Člen 2

Države članice sprejmejo in objavijo določbe, potrebne za uskladitev s to direktivo, pred 1. januarjem 1990. O tem takoj obvestijo Komisijo.

Te določbe začnejo uporabljati najpozneje 1. julija 1990.

Člen 3

Ta direktiva je naslovljena na države članice.

V Bruslju, 22. julija 1988

Za Komisijo

Stanley Clinton Davis

Član Komisije

[1] UL 196, 16.8.1967, str. 1.

[2] UL L 259, 15.10.1979, str. 10.

--------------------------------------------------

PRILOGA I

Glej: Direktivo Komisije 93/72/EGS, UL L 258, 16.10.1993, str. 30.

--------------------------------------------------

PRILOGA II

Glej: Direktivo Komisije 93/72/EGS, UL L 258, 16.10.1993, str. 30.

--------------------------------------------------
Direktiva Komisije

z dne 22. junija 1988

o prilagoditvi Direktive Sveta 79/622/EGS o približevanju zakonodaje držav članic o varnostnih konstrukcijah pri prevrnitvi kmetijskih ali gozdarskih traktorjev na kolesih (statični preskus) tehničnemu napredku

(88/413/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 74/150/EGS z dne 4. marca 1974 o približevanju zakonodaje držav članic o homologaciji kmetijskih ali gozdarskih traktorjev na kolesih [1], kakor je bila nazadnje spremenjena z Direktivo 88/297/EGS [2], in zlasti člena 11 direktive;

ker je ob pridobljenih izkušnjah nekatere določbe Direktive Sveta 79/622/EGS [3], kakor je bila spremenjena z Direktivo 87/354/EGS [4], mogoče oblikovati natančneje in celoviteje;

ker so ukrepi, predvideni s to direktivo, skladni z mnenjem Odbora za prilagajanje tehničnemu napredku direktiv za odstranjevanje tehničnih ovir v trgovini na področju kmetijskih in gozdarskih traktorjev,

SPREJELA NASLEDNJO DIREKTIVO:

Člen 1

Prilogi III in IV Direktive 79/622/EGS se spremenita skladno s prilogo te direktive.

Člen 2

1. Nobena država članica od 1. oktobra 1988 ne sme:

- zavrniti podelitve EGS-homologacije za tip traktorja, izdaje dokumenta, navedenega v zadnji alinei člena 10(1) Direktive 74/150/EGS, ali podelitve nacionalne homologacije ali

- prepovedati začetka uporabe traktorja,

če so varnostne konstrukcije pri prevrnitvi tega tipa traktorja ali traktorjev skladne z določbami te direktive.

2. Države članice od 1. oktobra 1989:

- ne izdajo dokumenta, navedenega v zadnji alinei člena 10(1) Direktive 74/150/EGS, za tip traktorja, katerega varnostna konstrukcija pri prevrnitvi ni skladna z določbami te direktive;

- lahko zavrnejo podelitev nacionalne homologacije za tip traktorja, katerega varnostna konstrukcija pri prevrnitvi ni skladna z določbami te direktive.

Člen 3

Države članice sprejmejo predpise, potrebne za uskladitev s to direktivo, najpozneje do 30. septembra 1988. O tem takoj obvestijo Komisijo.

Člen 4

Ta direktiva je naslovljena na države članice.

V Bruslju, 22. junija 1988

Za Komisijo

Cockfield

Podpredsednik

[1] UL L 84, 28.3.1974, str. 10.

[2] UL L 126, 20.5.1988, str. 52.

[3] UL L 179, 17.7.1979, str. 1.

[4] UL L 192, 11.7.1987, str. 43.

--------------------------------------------------

PRILOGA

Besedilo iz točk 1.4 in 1.4.1 v Prilogi III k Direktivi 79/622/EGS se nadomesti z naslednjim:

"1.4. Preskus preobremenitve (glej slike 4a, 4b in 4c Priloge IV)

1.4.1. Preskus preobremenitve se opravi, če se sila zmanjša za več kakor 3 % med zadnjo 5 % doseženo deformacijo, pri čemer konstrukcija absorbira zahtevano energijo (glej sliko 4b)."

Besedilo opomb točke 1.2 na sliki 4c Priloge IV k Direktivi 79/622/EGS se nadomesti z naslednjim: "če je bF,manj kakor 0.97 F‘, se opravi preskus preobremenitve."

--------------------------------------------------